Citiți joi în ZdG: Dosarul fostului ministru Eduard Grama, de 7 ani în prima instanță și de ce R. Moldova NU trebuie să renunțe niciodată la regiunea transnistreană
Ediția a 12-a a Ziarului de Gardă din acest an aduce în vizor dosarul fostului ministru al Agriculturii, Eduard Grama, care, potrivit procurorei ce reprezintă apărarea, este tergiversat. La rubrica Dosar, aflați mai multe detalii despre dosarul trimis în judecată acum șapte ani. Tot în această ediție aflați care sunt răspunsurile experților la întrebarea: "De ce R. Moldova NU trebuie să renunțe niciodată la regiunea transnistreană și de ce NU trebuie să-i recunoască vreodată pretinsa independență?". Citiți la rubrica Reporter Special, argumentele experților, care au amintit despre moldovenii aflați încă sub tricolor în stânga Nistrului, despre sacrificiul generației care a luptat în 1992, dar și despre reformele structurale promovate la Chișinău, care "fac malul drept din ce mai atractiv pentru locuitorii din regiunea transnistreană".
"Nu mă îndoiesc deloc de faptul că războiul l-a făcut pe Semianov și mai violent. Există o psihopatie în el". Un abuzator sexual de copii și criminal, recrutat să lupte în Ucraina, a ajuns să fie invitat în școli în calitate de "erou al operațiunii militare speciale", pentru a ține prelegeri. Citiți la rubrica ÎN LUME ce au aflat jurnaliștii de la Novaya Gazeta Kazahstan, după ce s-au deplasat la Novosibirsk pentru a afla mai multe detalii despre Nikita Semianov.
La rubrica EXCLUSIV, citiți interviul cu Adrian Efros, ministrul Afacerilor Interne. În cadrul interviului, invitatul a vorbit despre măsurile întreprinse de autorități în contextul războiului hibrid de pe teritoriul R. Moldova, despre cum ajung în țară banii pentru finanțarea ilegală a unor partide, dar și care sunt ipotezele examinate în cazul incidentului de la Ambasada Federației Ruse în care au fost aruncate cocktailuri Molotov, duminică, 17 martie, în timp ce se desfășurau alegerile prezindețiale ruse.
La Liceul Teoretic "Mircea Eliade" a fost implementată, începând cu 1 martie, o măsură privind interzicerea telefoanelor mobile în școală, în urma discuțiilor cu părinții elevilor. Directorul adjunct al liceului, Grigore Vasilache, susține că "o astfel de lege se cerea impusă sută la sută". Astfel, elevii "se mai uită în ochi unul la altul, mai discută unul cu altul în pauze, mai apar alte interese în afară de jocuri în telefoane", potrivit directorului adjunct. Aflați la rubrica REPORTER SPECIAL ce spun experții, dacă este necesară o astfel de lege care să interzică în școli telefoanele mobile.
"Vor rămâne oare pe viitor în picioare redacțiile care promovează interesul public? Cele care fac reporterie necomercială, fără senzaționalism și clickbait?". Citiți la rubrica VIAȚA REDACȚIEI care sunt concluziile participării în cadrul Conferinței "The power of narrative", desfășurat la Universitatea din Boston din SUA.
Acestea, dar și alte materiale jurnalistice pot fi citite mâine, în cea de-a 12-a ediție a Ziarului de Gardă din acest an.
Rubricile ediției:
ACTUAL: FALS! Moldovenii din diasporă NU vor fi obligați să plătească polița de asigurare medicală atunci când revin în țară și trec frontiera/ Ion Druță, fost președinte al CSJ, vizat într-un nou dosar de corupție/ Averea prim-ministrului. Familia Recean raportează pentru 2023 venituri de peste 5,8 milioane de lei/ Judecătorii Garri Bivol și Serghei Papuha, dar și fostul șef al IGP, Iurie Podarilov, sunt cercetați pentru trafic de influență și corupere pasivă/ Legea care le-a interzis membrilor fostului partid "Șor" să candideze la alegeri – neconstituțională. Ce urmează?
OPINII:
Petru Grozavu: Cine va face fericită R. Moldova?
EDITORIAL:
Olga Bulat: 20 de ani de teroare vs cine să le ridice pleoapele rușilor?
Aneta Grosu: Alegerile de la toamnă: care sunt riscurile?
DOSAR: Dosarul fostului ministru Eduard Grama, de 7 ani în prima instanță. Un inculpat a decedat, altul și-a recunoscut vina, iar ex-ministrul a cerut examinarea cauzei în lipsa lui
#Corupția ne fură viitorul: Soluții pentru prevenirea corupției în acordarea subvențiilor pentru producătorii agricoli
ÎN LUME: Un abuzator sexual de copii și criminal care a fost recrutat să lupte în Ucraina acum ține prelegeri "importante" în școli
CITITORUL DE GARDĂ: Sistarea posturilor TV, afiliate oligarhilor. Viziunea cetățenilor vs argumentele experților
VIAȚA REDACȚIEI: Cum va fi viitorul informației? Dispare jurnalismul?/ Furtul de conținut jurnalistic. Mai multe redacții independente caută soluții
REPORTER SPECIAL: Telefoanele mobile, interzise în școli în mai multe țări. Ce face R. Moldova?/ De ce R. Moldova NU trebuie să renunțe niciodată la regiunea transnistreană și de ce NU trebuie niciodată să-i recunoască pretinsa independență?
EXCLUSIV: "Federația Rusă nu a renunțat la intențiile de a pune mâna înapoi pe R. Moldova. De aceea, a schimbat tactica". Interviu cu Adrian Efros, ministrul Afacerilor Interne
FALS: Guvernul pregătește o lovitură pentru angajații din sistemul educațional, care vor rămâne fără loc de muncă după un ordin al ministrului Educației
MONITORIZARE: Agregatoarele de știri: audiențe mari, conținut original puțin
TRANSPARENȚĂ: La 31 martie expiră termenul depunerii declarațiilor anuale de avere și interesele personale
OAMENI: "E o catastrofă, orice fleac se transformă într-o problemă foarte mare, pe care fără mită nu o poți rezolva"